DA Den Europæiske Unions Tidende C 363/10

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2013/C 363/11)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»NOISETTE DE CERVIONE — NUCIOLA DI CERVIONI«

EF-Nr.: FR-PGI-0005-01083-14.01.2013

BGB ( X ) BOB ( )

1. Betegnelse

»Noisette de Cervione — Nuciola di Cervioni«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Til dyrkning af »Noisette de Cervione — Nuciola di Cervioni« anvendes sorten »Fertile de Coutard«, der tilhører slægten Corylus avellana.

3.2.1. Skallen

Hasen (skålen) er fyldig, lidt længere end nødden og let ribbet. Den er ret udrandet, middel takket og åbner sig bredt ved modningstidspunktet.

»Noisette de Cervione — Nuciola di Cervioni« har en fladtrykt hjerteform. Den er næsten kugleformet og let sammentrykket lateralt.

Størrelsen varierer mellem 18 og 22 mm.

Skallen er ret tyk, blød og glat med striber, der næsten ikke kan mærkes ved berøring. Spidsen er dækket af bløde hår.

»Noisette de Cervione — Nuciola di Cervioni«-nødder er ikke ensfarvede. De har tydelige mørke striber, der løber over hasen mod spidsen. De mørke farver mod hasen bliver lysere hen mod spidsen, efterhånden som den bliver behåret.

Farve: havannabrun, tobaksbrun, honningfarvet, rødbrun og isabellafarvet. Den behårede spids er meget lysere, næsten gulgrå.

3.2.2. Kernen

Kernen har en ret bemærkelsesværdig hjerteform, som ikke findes på andre sorter. Den har en ensartet mørk farve mellem brun og mahognirød. Den er ikke stribet.

»Kødet« er fast, og farven er knækket hvid til elfenbenshvid.

Kernens relativt lave vægt giver en koncentration af smag og smagsnuancer, som adskiller »Noisette de Cervione — Nuciola di Cervioni« fra andre hasselnødder, herunder hasselnødder af samme sort, som produceres uden for det geografiske område. Smagen er frisk og tydelig. Hverken harsk, bitter eller syrlig. Man mærker en let træagtig smag, men på ingen måde en smag af fugtig eller muggen underskov. Den er sød som aromatisk brunt råsukker. Visse noter af jordbærtræsfrugt og mel kan undertiden også forekomme. Ved de tørre kerner forekommer en kraftig, grillet eller ristet smagsnuance.

Konsistensen er imidlertid hverken melet eller vandet, men fedtagtig. Oliesmagen, fornemmelsen af fedt og smør kan tydeligt mærkes.

»Noisette de Cervione — Nuciola di Cervioni« kan markedsføres med eller uden skal.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle faser af produktionen (plantning, dyrkning, høst, tørring, oplagring, størrelsessortering, godkendelse, knækning og sortering) skal ske i det geografiske område.

3.6. Særlige regler vedrørende udskæring, rivning eller emballering osv.

For »Noisette de Cervione — Nuciola di Cervioni« med skal: alle lukkede emballager er tilladt.

For kerner: alle typer lukkede materialer til fødevarer er tilladt. Salg i net er ikke tilladt.

»Noisette de Cervione — Nuciola di Cervioni« pakkes i sække à højst 25 kg.

Pakningen af kernerne skal ske i det geografiske område.

I kraft af det geografiske områdes særlige hydroklimatiske vilkår (fordampning, vindpåvirkning osv.) sker tørringen af hasselnødder på naturlig måde med en fugtighedsgrad på højst 20 % ved modtagelsen på lokaliteten. Under tørringen oplagres »Noisette de Cervione — Nuciola di Cervioni« med skal i kasser, bokspaller eller siloer i et overdækket og ventileret rum indtil knækningen. Disse opbevaringsforhold gør det muligt at hindre fugtdannelse under oplagringen.

Al transport uden for det geografiske område ville medføre risiko for fugtdannelse i kernen.

Når knækningen finder sted, foregår den mekanisk og sker på anmodning og vedrører små mængder. På dette trin er kernerne ikke længere beskyttet af deres skal og er derfor meget følsomme over for iltning. Med henblik på at forebygge enhver risiko for iltning og optimere frugternes kvalitet sker sortering og emballering af kernerne straks efter knækningen. Disse to etaper, sortering og emballering, hænger uløseligt sammen og skal altid foretages i det geografiske område.

3.7. Specifikke mærkningsregler

Mærkningen skal indeholde:

— produktets navn: »Noisette de Cervione — Nuciola di Cervioni«

— EU's logo for beskyttet geografisk betegnelse (BGB).

4. Præcis afgrænsning af det geografiske område

Definitionen af det geografiske område er baseret på de karakteristiske forhold på de arealer, hvor hasselbusken blev dyrket, og på de kriterier, som fremmer dens udvikling (høj luftfugtighed, svag potentiel samlet fordampning, jorder med god vandtilførsel hele sommeren, samtidig med at de er drænet om vinteren, og en højde mellem 0 og 700 meter).

Det geografiske område strækker sig i departementet Haute-Corse over følgende kommuner:

Aghione, Aléria, Antisanti, Borgo, Campana, Campile, Canale-di-Verde, Carcheto-Brustico, Carpineto, Casabianca, Casalta, Casevecchie, Castellare-di-Casinca, Cervione, Chiatra, Croce, Felce, Ficaja, Ghisonaccia, Giocatojo, Giuncaggio, Linguizzetta, Loreto-di-Casinca, Lucciana, Matra, Moïta, Monaccia-d'Orezza, Monte, Nocario, Novale, Olmo, Ortale, Pancheraccia, Parata, Penta-di-Casinca, Perelli, Pero-Casevecchie, Piano, Piazzali, Piazzole, Piedicroce, Piedipartino, Pie-d’Orezza, Pietra-di-Verde, Pietroso, Poggio-Maraniccio, Poggio-Mezzana, Polveroso, Porri, La Porta, Prunelli-di-Fiumorbo, Pruno, Rapaggio, San-Damiano, San-Gavino-d'Ampugnani, San-Giovanni-di-Moriani, San-Giuliano, San-Nicolao, Santa-Lucia-di-Moriani, Santa-Maria-Poggio, Sant'Andréa-di-Cotone, Santa-Reparata-di-Moriani, Scata, Silvareccio, Sorbo-Ocagnano, Taglio-Isolaccio, Talasani, Tallone, Tox, Valle-d’Alesani, Valle-di-Campoloro, Valle-d'Orezza, Velone-Orneto, Venzolasca, Verdèse, Vescovato, Vezzani.

5. Tilknytning til det geografiske område

5.1. Det geografiske områdes egenart

5.1.1. Naturlige faktorer

Det geografiske område har dalsænkninger præget af meget siltholdige lerskiferforekomster i områder med mellemhøje bjerge (under 700 meter) ved Korsikas østkyst, hvilket sikrer en særlig solstråling og luftfugtighed, der fremmer dyrkningen af hasselbuske. Desuden medfører de nordøstvendte skråninger relativt lave vintertemperaturer og en høj årlig nedbør.

Det geografiske område i nærheden af Middelhavet har hele året en let nordvestlig/sydøstlig brise (gennemsnitligt 2 m/s), der, når fordampningen samtidig er på sit højeste om sommeren (2,5-4,5 mm/dg), bidrager naturligt til tørring af hasselnødderne.

En fordel ved, at Korsika er en ø, er, at den væsentligste skadevolder på hasselbusken, snudebillen, ikke findes på Korsika. Medmindre der opstår plantesundhedsproblemer, foretages der på frugtplantagerne ingen plantebeskyttelsesbehandling i modsætning til, hvad der er tilfældet i alle andre produktionsområder.

5.1.2. Menneskelige faktorer

En gammel afgrøde på Korsika

At dyrkningen af hasselbusken har fundet sted i Middelhavsområdet siden oldtiden er bl.a. dokumenteret af forfattere fra Antikkens Rom såsom Cato den ældre (234-149), der i »Liber de agri cultura« gør rede for eksistensen af flere sorter og anbefaler, at de dyrkes.

Det var i begyndelsen af forrige århundrede, at dyrkningen af hasselbusken fik et opsving og nåede sit højdepunkt på Korsika. Efter den usædvanlig hårde frost i 1905 blev de korsikanske cedrattræer kraftigt udtyndet og erstattet af hasselbuske.

Den spektakulære udvikling i fødevareindustrien i mellemkrigstiden ansporer til dyrkningen af hasselnødder på Korsika og gør denne produktion til et betydeligt indkomstsupplement.

En specifik knowhow

De korsikanske hasselnøddeplantager, som i dag hovedsagelig er beplantet med sorten Fertile de Coutard, har følgende særlige dyrkningsmæssige karakteristika:

— lav beplantningstæthed. I de gamle plantager er tætheden for det meste lav, og i de nye beplantninger er den højeste tæthed 400 planter pr. hektar. Afstanden mellem og inden for rækkerne er mindst 5 meter

— små jordlodsarealer (gennemsnitligt en hektar)

— dyrkning i klynger, hvilket gør det muligt for grenene at forny sig. Når gamle grene eller grene i forfald systematisk fjernes ved denne dyrkningstype, begrænses udviklingen af sygdomme på grenene og giver unge kviste mulighed for at udvikle sig

— mekanisk ukrudtsbekæmpelse

— tilførsel af næring udelukkende i form af organiske gødningsstoffer

— anvendelse af ukrudtsmidler er forbudt

— ingen forebyggende plantebeskyttelsesbehandling i plantagerne.

5.2. Produktets egenart

De vigtigste karakteristiske træk ved »Noisette de Cervione — Nuciola di Cervioni« er:

— kernestørrelsen, som er mindre end hos andre frugter af samme sort, som dyrkes uden for det geografiske område

— kernens relativt lave vægt. Vægten af kernen i »Noisette de Cervione — Nuciola di Cervioni« overstiger kun sjældent 30 %, mens den ifølge CTIFL's (Centre technique interprofessionnel des fruits et légumes) observationer ligger på mellem 39 og 44 % af hele frugtens vægt for hasselnødder af samme sort, der dyrkes uden for det geografiske område

— dette kendetegn medfører en koncentration af smag og smagsnuancer, som adskiller den fra øvrige hasselnødder

— kernens ret bemærkelsesværdige hjerteform, som man ikke finder hos andre sorter

— kernens ensfarvede brun-mahognirøde farve, uden striber

— fast kød med knækket hvid til elfenbenshvid farve.

»Noisette de Cervione — Nuciola di Cervioni« har ligeledes et dokumenteret omdømme.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Årsagssammenhængen for »Noisette de Cervione — Nuciola di Cervioni« er baseret på dens bestemte kvalitet og dens omdømme.

De traditionelle nøddeplantager i Cervione-området består udelukkende af Fertile de Coutard, en sort, der her har fundet de naturlige og menneskeskabte betingelser for en fortræffelig tilpasning til området.

Takket være den særlige solstråling og luftfugtighed i det geografiske område undgås en for stærk samlet fordampning, som har skadelige virkninger for hasselbusken, når den er i aktiv vækst. Vintertemperaturerne er tilstrækkeligt lave til at opnå en tilstrækkelig vækstpause, og regnmængden er ideel til hasseldyrkning. Disse betingelser, som er ugunstige for udviklingen af svampe og bakterier, begrænser også risikoen for, at hasselnøddernes organoleptiske egenskaber ødelægges.

Fordampningen, der når sit højdepunkt under høsten, og havbrisen har en væsentlig og positiv indflydelse på tørringen af »Noisette de Cervione — Nuciola di Cervioni« under naturlige forhold.

Den særlige dyrkning af plantagen (lav beplantningstæthed, lille jordlodsareal, dyrkning i klynger og mekanisk ukrudtsbekæmpelse) gør det endvidere muligt at udnytte disse gunstige naturlige betingelser uden at udtømme jordens reserver.

Når der gives afkald på kunstgødning, undgås de alt for store udbytter (der indebærer risiko for nødder uden smag) og mindsker sygdomsudviklingen.

Klyngedyrkningen fremmer produktionen af træ på bekostning af frugterne og begrænser dermed udbyttet, hvorved udviklingen af små frugter fremmes. Det giver »Noisette de Cervione — Nuciola di Cervioni« en relativt lav kernevægt og en bemærkelsesværdig hjerteform samt en koncentration af smag og smagsnuancer, der adskiller den fra øvrige hasselnødder. Anvendelsen af udelukkende organiske gødningsstoffer, der frigør små mængder kvælstof, bidrager ligeledes til at begrænse udbyttet, så der opnås små kerner med en intens smag.

»Noisette de Cervione — Nuciola di Cervioni« har også fået et godt omdømme for kvalitet både i kraft af den sunde, naturlige og miljøvenlige produktionsmåde og dens fine smag.

Takket være kvaliteten af »Noisette de Cervione — Nuciola di Cervioni« og de producerede mængder opnåede produktet en enorm kommerciel succes i 1960'erne-1970'erne og vandt international udbredelse. Produktets omdømme dækker også selve øen. Når der er tale om hasselnødder, er det almindeligt over hele Korsika at tale om Cervione-nødden (»a nuciola di Cervioni«). Dette går så vidt, at det i ordforrådet er gældende praksis alt efter region at anvende ordet »nuciola« til betegnelse af hasselnødden fra Cervione, selv om det normale ord i disse områders ordforråd er »nucellula«.

Endelig har landsbyen Cervione i 10 år dannet ramme om landbrugs- og landdistriktsmessen »A fiera di a nuciola« med fokus på hasselnødden, som afholdes den næstsidste weekend i august. Denne meget velbesøgte messe giver mulighed for at præsentere produktet og uddele smagsprøver af såvel det forarbejdede som det uforarbejdede produkt til både lokale gæster og turister.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.inao.gouv.fr/fichier/CDCIGPNoisettedeCervione-NucioladiCervioniV1.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.